stanford-oval/wikipedia huggingface dataset:
עדן בן זקן
ביוגרפיה > 2018–2019: חיים שלי וזמרת העשור

ב-28 בינואר 2018 הוציאה סינגל ראשון מאלבום רביעי "תל אביב בלילה". על השיר אמרו כי הוא גנבה בוטה של הלהיט "Back to Black", של איימי ויינהאוס. השיר זכה לביקורות חיוביות וזכה להצלחה לאחר שנכנס לפלייליסט של גלגלצ, הגיע למקום שלישי בתחנה ורביעי במצעד השבועי של מדיה פורסט. בסמוך לכך, הוציאה גרסה מחודשת לשיר "הללויה" עם גלי עטרי. הגרסה יצאה כסינגל והגיעה בשיאה אל המקום ה-6 במדיה פורסט. לאחר, מכן הוציאה את הסינגל השני, "בא לי לחבק אותך" ולבסוף סינגל בשם "חיים שלי", שזכה להצלחה רבה במצעדי סוף השנה בישראל, כאשר הגיע אל המקום השלישי במצעד סוף השנה של רשת ג', והשישי בגלגלצ. ב-15 באוקטובר 2018 הוציאה את "מקסיקו".
ב-6 בדצמבר 2018 יצא הסינגל "מילה של גבר". בינואר 2019 הוציאה את הסינגל "יאסו" לצד סטטיק ובן אל תבורי וסטפן לגר הסינגל זכה להצלחה. בנוסף גם הקליטה הזמרת גרסה עברית משלה לשיר "7 Rings" של הזמרת אריאנה גרנדה המכיל גרסה עברית ל"My Favorite Things" מהסרט "צלילי המוסיקה" בדיוק כמו בשיר המקורי לצד קטע משירה "תל אביב בלילה" באותו השיר. הגרסה עוד טרם יצאה. ב-7 במרץ 2019 יצא הסינגל "תגיד לי Je t'aime" שמאופיין בשילוב של ז'אנר הרגאיי והז'אנר הים תיכוני במקביל. ב-27 במרץ, פורסם ראיון שערכו מאקו עם עדן בן זקן, בו היא אמרה ששם אלבומה הרביעי יהיה "חיים שלי" ואף הצהירה כי הוא ייצא ב-14 באפריל 2019.
ב-11 באפריל יצא הסינגל השמיני מתוך האלבום, "חצי מדינה", בו בן זקן מתייחסת לפרשה של הסרטון שהופץ שלה מחליפה בגדי ים בחנות בגדים שבבעלות השותפות נטע אלחמיסטר ונועה בני. ב-14 באפריל יצא אלבומה הרביעי, "חיים שלי". הוא אף עלה לרשתות הזרמת המדיה.
ב-4 ביולי הוציאה את השיר "שונה מהנוף", ביחד עם עדן חסון. ב-13 באוגוסט, הוציאה את השיר "Bonsoir" שהיא הייתה בין מלחיניו.
ב-3 בספטמבר הוכרז כי בן זקן תופיע במופע משותף עם הזמר איטלקי מחמוד ב-3 באוקטובר בפארק לייב ראשון לציון ויבצעו על הבמה דואט שיקליטו יחד. ב-11 בספטמבר הוציאה את השיר "הזמן שלנו", ביחד עם איתי לוי אשר יצא כחלק ממסגרת המופע של פסטיגל 2019. בספטמבר 2019 היא זכתה בתואר "זמרת העשור" במסגרת מצעד העשור: פרויקט משותף של רדיו תל אביב ומאקו. בנוסף, ב-29 בספטמבר זכתה בתואר "זמרת העשור" לפי "מצעד העשור" של כאן גימל.
ב-22 בנובמבר הוציאה את השיר "אגרוף", שעם יציאתו הגיע אל המקום הראשון במצעד השבועי של מדיה פורסט, ובמצעד הרשמי של גלגלצ.
ביוגרפיה > 2020–2022: מועבט ועם או בלי לאהוב

ב-17 במרץ 2020 הוציאה את השיר "כשתבוא", בו בן זקן מתייחסת להריונה ולידתה. ב-8 באפריל, הוציאה בן זקן גרסה מחודשת של "והיא שעמדה", שהוא קטע קצר בהגדה של פסח; השיר יצא במסגרת יוטיוב "Stay Home #WithMe", בו נבחרה בן זקן לייצג את ישראל בפרויקט שנוסד בעקבות מגפת הקורונה. ב-2 ביולי, הוציאה דואט עם עומר אדם הנקרא "קוקוריקו" שהפך ללהיט מיידי כאשר הגיע למקום השני במדיה פורסט וצבר למעלה מ-18 מיליון צפיות. באותו החודש נבחרה להשתתף בפרסומת של מותג שופרסל "שופרסל Baby", לאחר לידת בנה הבכור. במסגרת פרסומת זו יצאה גרסת כיסוי לשירה של זהבה בן "חיים שלי" שגם יצאה כסינגל.
ב-10 בספטמבר הוציאה את הסינגל "אנא מג'נונה" שצבר למעלה מ-13 מיליון צפיות. ב-27 באוקטובר, יצא השיר "זיכרון ישן", אותו כתבה והלחינה בן זקן עבור הזמרת מור. ב-8 בנובמבר, הוציאה את הסינגל "חיים מאושרים", בדואט עם נתן גושן. ב-10 בדצמבר, הוציאה גרסת כיסוי לשיר "יש בי אהבה", ביחד עם ראש הממשלה בנימין נתניהו. בהמשך, הוציאה עם עידן רייכל את "מתגעגעת אותך", שהגיע למקום הראשון במדיה פורסט והפך ללהיט. בשנת 2021 הוציאה את הלהיט "מועבט" שהפך לאחד מהשירים המצליחים ביותר בישראל בשנת 2021. השיר כבש את פסגת מצעד השירים של מדיה פורסט והגיע למקום השני במצעד הרשמי של גלגלצ, שם שהה במשך מספר שבועות.
ב-7 ביוני 2021 הוציאה את "ברחובות של תל אביב" כסינגל נוסף מתוך מועבט; קליפ המילים שלו זכה להצלחה רבה כאשר צבר בשבוע אחד 833,000 אלף צפיות והיה הקליפ השני הנצפה ביותר בישראל ביוני 2021, כשמלפניו ניצב "מועבט" של בן זקן גם כן, שצבר 885,000 אלף צפיות באותו השבוע.
ב-13 באוגוסט הוציאה את הסינגל "ממתק". לקראת סוף 2021, הוציאה בן זקן עם עדן חסון דואט שני, "פילטרים יפים". יום לפני 2022, הוציאה את הסינגל "מה קרה?".
ב-24 במרץ 2022 הוציאה את "כמו שאני", אותו כתבה והלחינה בן זקן עבור הזמרת מאיה דדון. במאי 2022, חתמה על חוזה כפרזנטורית של מותג הנעליים "טו גו", ב-30 במאי 2022 הוציאה את אלבומה האולפן השישי עם או בלי לאהוב. ב-15 בספטמבר, הוציאו בן זקן ומאיה דדון את הסינגל "להיות שלך", אשר נכלל באלבום בכורה של דדון חוץ ממך. בהמשך לכך, הוציאה את הסינגל "כינורות" שדורג במקום הראשון במדיה פורסט.
ב-11 בדצמבר הוציאה את הסינגל "ראשון בבוקר" ביחד עם הזמרות אנה זק ונונו. באותו החודש התארחה בתוכנית "הזמר במסכה", בתור שופטת וזמרת בפרק מיוחד הנקרא "ספיישל עדן בן זקן".
ביוגרפיה > 2023–הווה: 7 ודם שלי

ב-3 בינואר 2023 הוציאה את אלבום ההופעה הראשון שלה Live קיסריה 2022. ב-27 בינואר, הוציאה את הסינגל "ריגוש זמני".
ב-13 ביוני הוציאה את אלבומה האולפן השביעי הנקרא 7. ב-30 ביולי הוציאה את הסינגל "מקלט בטוח" עם עופר לוי, שהגיע למקום ה-32 במצעד ההיטליסט. לאחר שביולי הוכרז כי בן זקן תופיע בפרויקט "שירת נשים" יחד עם הזמרות נסרין קדרי, אודיה ונרקיס, ב-3 בספטמבר יצא הסינגל "תהמר עליי" מתוך הפרויקט. לכבוד יום הכיפורים הוציאה את השיר "מי אני בלעדיך" שכתבה עם פזמונאים שונים.
ב-1 בנובמבר 2023 הוציאה גרסת כיסוי לשיר "מלאכים" שהוקלט במקור על ידי הזמרת רינת בר בשנת 2012, בצל ביטויי מלחמת חרבות ברזל במוזיקה ולזכר הנרצחים.
ב-28 בינואר 2024 הוציאה את הסינגל הראשון מתוך אלבומה השמיני, "דם שלי". ב-20 בפברואר בן זקן הוציאה את הסינגל השני מתוך האלבום, "היית אחותי". ב-3 במרץ בן זקן שיתפה פעולה עם הדי ג'יי איתי גלו והוציאה גרסת כיסוי בסגנון דאנס לשיר הילדים הקלאסי "תמיד נשאר אני". את המילים והלחן של השיר המקורי כתבה דתיה בן דור, עם מילים נוספות שכתב של רון ביטון. ב-9 במאי של אותה השנה יצא לאור אלבום האוסף "ישראל בידור – שרים למדינה", שם ביצעה בן זקן את השיר "עם בליוובל" לצד התקווה 6. ב-23 במאי הוציאה את אלבום ההופעה מופע העשור (Live). ב-2 ביולי הוציאה בן זקן את הסינגל הכפול "מאה קילומטר"/מסיבת רווקות". ב-22 ביולי הוציאה בן זקן את הסינגל "נשבעת אמונים". ב-21 באוגוסט שיתפה פעולה עם נגה ארז בשיר "Godmother". ב-7 באוקטובר השתתפה בפרויקט "שבעה שירים באוקטובר", בו ביצעה את השיר "אולי תִּפָּתַח הדלת". ב-11 בנובמבר יצא לאור המיני-אלבום הנקרא "תדע שאני פה".
ב-25 בפברואר 2025 יצא לאור הסינגל "לאיפה שתלך", הסינגל הראשון מתוך אלבומה העשירי של בן זקן.
חיים אישיים

בפברואר 2017, התארסה לשוקי ביטון, מסעדן ואיש עסקים. השניים נישאו ב-24 במאי 2018. ב-5 במאי 2020 נולד בנה הבכור, מישל מיכה ביטון. ב-21 במרץ 2023 נולדה להם בת.
בפברואר 2018 הופץ סרטון של בן זקן מחליפה בגדי ים בחנות בגדים שבבעלות השותפות נטע אלחמיסטר ונועה בני. מטעם בן זקן הוגשה תלונה במשטרה ומכתב התראה לשותפות לפני תביעה. אלחמיסטר ובני הבהירו כי הפרסום נבע כתוצאה מפריצה לרשת המחשבים שלהן וגם הן הגישו תלונה במשטרה על הפרסום. כשלושה שבועות לאחר מכן נתפס חשוד בפרסום הסרטון. באוקטובר 2022 נגזרו עליו 15 חודשי מאסר.
סגנון מוזיקלי

הסגנון המוזיקלי של בן זקן הוא מוזיקה ים-תיכונית לצד השפעות של מוזיקת נשמה, מוזיקת פופ ורית'ם אנד בלוז. בראיון שנתנה בן-זקן ל-ynet בדצמבר 2015 היא אמרה כי האמנים שהשפיעו עליה הם אייל גולן, שרית חדד, עמיר בניון, כריסטינה אגילרה וביונסה.
דיסקוגרפיה

| --- | --- |
 אלבומי אולפן 2015: מלכת השושנים  2016: תאמין לי  2017: לזאת שניצחה  2019: חיים שלי  2021: מועבט  2022: עם או בלי לאהוב  2023: 7  2024: דם שלי:  אלבומי הופעה 2023: Live קיסריה 2022  2024: מופע העשור (Live) אלבומי רמיקס 2023: הרמיקסים מיני-אלבומים 2024: תדע שאני פה
מועמדויות, הישגים ופרסים

זמרת השנה במצעד הישראלי השנתי לשנת תשע"ה של ערוץ 24 בשיתוף עם רדיו חיפה, רדיו תל אביב, רדיו דרום ורדיו 99.5 חם אש. השיר "מנגינה" הגיע למקום ה-13 (מתוך 20 השירים שהתמודדו) והשיר "מלכת השושנים" הגיע למקום ה-6 באותו המצעד.
זמרת השנה במצעד הישראלי השנתי לשנת תשע"ו של ערוץ 24 ואתר מאקו, בשיתוף תחנות רדיו אזוריות, והשיר "תאמין לי" הגיע למקום הרביעי באותו המצעד.
הווידאו קליפ הראשון שהוציאה, "מלכת השושנים", קבע היסטוריה בכך שהפך לקליפ הראשון של יוצר ישראלי שצבר למעלה מ-20 מיליון צפיות ביוטיוב.[דרוש מקור]
מועמדות בטקס נבחרי הילדים 2015 בקטגוריית "זמרת השנה".
ב-7 בספטמבר 2015 זכתה בתואר "תגלית השנה המושמעת ביותר" בטקס פרסי המוזיקה של מדיה פורסט, הטקס שודר ב-10 בספטמבר 2015 בזכיינית ערוץ 2, רשת.
מועמדת לתואר האמן האירופאי של השנה של ערוץ MTV.
מלכת השושנים קיבל מעמד של "אלבום זהב" לאחר שמכר למעלה מ-15,000 עותקים ואלבום פלטינה כפול על 50,000 הורדות דיגיטליות.
נכללה ברשימת 'האנשים המשפיעים של השנה' (2016) של אתר מאקו.
מועמדות בטקס נבחרי הילדים 2016 בקטגוריית "זמרת השנה"
מועמדות בטקס נבחרי הילדים 2017 בקטגוריית "שיר השנה" - רציתי ותזיזו באצבע (ביצוע עם כוכבי ערוץ הילדים)
"זמרת השנה" בטקס נבחרי הילדים 2017.
"אשת השנה" במצעד השנתי של גלגלצ לשנת תשע"ז. היא גם הייתה שיאנית השירים שנכנסו למצעד - חמישה.
זמרת השנה בכאן גימל לשנת תשע"ז.
"אשת השנה" במצעד השנתי של גלגלצ לשנת תשע"ח.
ב-26 בספטמבר 2019 זכתה בתואר "זמרת העשור" במצעד העשור של רדיו תל אביב ומאקו.
ב-29 בספטמבר 2019 זכתה בתואר ״זמרת העשור״ של כאן גימל.
מועמדות בפרסי נבחרי השנה של פרוגי 2022 לפרס זמרת השנה ומועמדות בקטגוריית שיר השנה על "WTF".
אמילי עמרוסי

| --- | --- |

אמילי עמרוסי, 2017
 לידה:  8 באפריל 1979 (בת 45) י"א בניסן ה'תשל"ט ירושלים, ישראל ישראל 
 מדינה:  ישראל
 תקופת הפעילות:  מ-2003
 מעסיק:  דמוקרטtv בעבר: כאן ב
 קישורים חיצוניים
 פייסבוק:  100063686302240
 
מימין: יאיר פרג'ון, אורי אריאל, חיים ילין ועמרוסי
אמילי עמרוסי (נולדה ב-8 באפריל 1979, י"א בניסן ה'תשל"ט) היא סופרת, שדרנית רדיו ועיתונאית ישראלית. לשעבר דוברת מועצת יש"ע.
עמרוסי הגישה בעבר תוכנית אישית שבועית בכאן ב' של תאגיד השידור הישראלי, והייתה בעלת טור ועיתונאית במוספי סוף השבוע של "ישראל היום", חיברה את סדרת רבי המכר "הפרשה - פרשת השבוע לילדים" (הוצאת ידיעות ספרים), בעלת טור בירחון הנשים הדתיות "פנימה", מנחת סדנאות כתיבה, מרצה לעיתונות, מנחה כנסים וטקסים.
ביוגרפיה

עמרוסי היא בתם של רפאל וענת דילהרוזה, נולדה וגדלה בשכונת גבעת המבתר שבירושלים, למשפחה חילונית, מצאצאי משפחת מונזון (אנ'), ממייסדי קהילת הפרושים בירושלים. בעת עריכת שיפוצים בחצר בית המשפחה, נתגלתה שם מערת אבה הכהן - מערת קבורה מימי בית שני בעלת חשיבות ארכאולוגית רבה. בילדותה חזרו הוריה בתשובה והיא התחנכה במוסדות הזרם הדתי-לאומי ובתנועת הנוער בני עקיבא. עמרוסי השלימה את לימודיה התיכוניים באולפנה לבנות בעפרה, במגמת לימודי ארץ ישראל. לאחר מכן, שירתה בשירות לאומי, תחילה בטבריה, במסגרת בני עקיבא ולאחר מכן בעיר אריאל, בשירות המשרד להגנת הסביבה.
ביוגרפיה > קריירה

פרק זה טעון עריכה. אנא תרמו לוויקיפדיה . ייתכן שתמצאו פירוט בדף השיחה. הסיבה היא: נראה כמו גיליון קורות חיים.
עמרוסי היא בוגרת המסלול התלת-שנתי בבית הספר לעיתונות ותקשורת כותרת בתל אביב, ובעלת תואר ראשון (בהצטיינות) במדעי המדינה מאוניברסיטת בר-אילן. החל בינואר 2003 שימשה ככתבת לענייני יהודה ושומרון בחדשות ערוץ 10. במסגרת זו ערכה את ריאיון ראש השנה עם ראש ממשלת ישראל דאז, אריאל שרון, יחד עם עמיתיה עמנואל רוזן ורינו צרור.
בינואר 2005, במהלך המחאה כנגד תוכנית ההתנתקות מונתה עמרוסי לדוברת מועצת יש"ע, וניהלה את כל מערך הדוברות והתקשורת של מתנגדי ההתנתקות. היא שימשה דוברת המתנחלים גם באירועי עמונה. במרץ 2007 עזבה את תפקידה במועצת יש"ע ועברה לעבוד כעצמאית בתחום ייעוץ תקשורת ויחסי ציבור. בשנים 2008–2009 השתתפה בקביעות בתוכנית האקטואליה היומית "סדר יום" ברשת ב' של קול ישראל.
בשנים 2009–2018 כתבה טור אישי ומאמרי דעה בעיתון "ישראל היום". היא פוטרה מעבודתה בעיתון בינואר 2021, לטענתה מכיוון שביקרה את בנימין נתניהו. עמרוסי תבעה את העיתון אך העניין נסגר בפשרה מחוץ לכותלי בית המשפט.
רומן הביכורים שלה "תריס" ראה אור ב-2009 בהוצאת "זמורה-ביתן" בעריכת נועה מנהיים, ונמכר ביותר מ-25,000 עותקים.
ב-29 באוקטובר 2009 מונתה עמרוסי לחברת המועצה הישראלית לתרבות ואמנות. תחת השרה לימור לבנת כיהנה עמרוסי גם כחברת הוועדה לבחירת מדליקי המשואה בטקס המרכזי של יום העצמאות בהר הרצל.
באפריל 2011 פרסמה ספר ילדים ראשון פרי עטה, "נרי מסתפרי" (הוצאת ידיעות ספרים).
בשנת 2017 ראה אור הכרך הראשון (חומש בראשית) בסדרת הספרים לילדים פרי עטה, "הפרשה - פרשת השבוע לילדים" בהוצאת ידיעות ספרים.
בפברואר 2017 הצטרפה לתאגיד השידור והגישה (עם יובל אלבשן) תוכנית שבועית ברשת ב' החדשה: "אמילי והפרופסור".
בתחילת 2020 ראה אור ספר ילדים פרי עטה "הכל בגלל גדי קטן", סיפור בעקבות משה רבנו בהוצאת "NIKNAME".
בשנת 2020 מונתה לחברת המועצה הציבורית של עמותת "קדמה" להתיישבות.
בשנת 2021 מונתה כחברה בוועדת השמות הממשלתית.
בשנת 2022 יצא ספרה "איך באים ילדים לעולם".
ביוני 2024 אמרה בשידור בתוכנית השבועית "אמילי והפרופסור" בכאן רשת ב' כי "יום ירושלים הוא הנכבה של אנשי השמאל". לאחר תלונות על אמירה זו נדרשה לתת הבהרה בשידור לדבריה. היא לא הסכימה לכך וכינתה בשידור את מנהל התוכניות "מנהל זוטר"; בתגובה הושעתה משידור עד להודעה חדשה. לאחר ההשעיה, היא התפטרה מהתאגיד ומהגשת התוכנית.
עמרוסי היא מגישת תוכניות בערוץ דמוקרטtv. בשנים 2021–2022 הגישה את המהדורה המרכזית בימי חמישי, ומאז 2022 היא מגישה את התוכנית הפובליציסטית "שתי גדות".
חיים אישיים

עמרוסי היא אם לארבעה. ב-2016 נפרדה מבעלה אייל, וב-2017 השניים התגרשו, לאחר 20 שנות נישואין. ב-2019 נישאה לשייקה הולנדר, אב לחמישה. בשנת 2016 עזבה עמרוסי את היישוב טלמון, שם גרה שנים רבות, ועברה להתגורר בירושלים, בשכונת קריית מנחם.
ספריה

תריס, הוצאת זמורה-ביתן, אור יהודה, (2009), ISBN 9789655173925
נרי מסתפרי, משכל (ידיעות ספרים), תל אביב, (מרץ 2011), ISBN 9789655451160
הפרשה - פרשת השבוע לילדים (5 כרכים), הוצאת ידיעות ספרים, 2017-2018. יצא לאור באנגלית בהוצאת קורן-מגיד
הכל בגלל גדי קטן, הוצאת ניק-ניים, 2019.
בעלת הטורים (5 כרכים), הוצאה עצמית, 2021. ISBN 9789659007905
איך באים ילדים לעולם, הוצאת ידיעות ספרים, 2022
גיבורים ללא מדים (יחד עם דב קלמנוביץ'), הוצאת ידיעות ספרים, 2024. ISBN 9789652018397
דרך שלום, קורות שלום הולנדר ז״ל,2024
הערות שוליים

↑  סרוגים משפיעים: אמילי עמרוסי, באתר ערוץ 7
↑  כפיר אדר, אמילי עמרוסי פוטרה מישראל היום ותקפה: "העלימו אותי, לפטר אמא לארבעה - לא מוסרי", באתר אייס, 27 בינואר 2021
↑  פשרה חסויה בין אמילי עמרוסי ו"ישראל היום", באתר העין השביעית, 4 ביוני 2023
↑  שוקי בן-נעים, אני צריכה שתשיג לי פלסטינית | תריס, אמילי עמרוסי, באתר הארץ, 27 במאי 2009
↑  אריק גלסנר, "תריס" של אמילי עמרוסי פורץ דרך, באתר nrg‏, 20 ביוני 2009
↑  עשוי מהחומרים של החיים. "תריס", באתר מועצה האזורית מטה בנימין
↑  נרי מסתפרי, באתר ידיעות ספרים
↑  5 בפברואר 2017 13:37 ט' בשבט תשעז, ‏ברנז'ה: אמילי עמרוסי מצטרפת לתאגיד, באתר "סרוגים", 5 בפברואר 2017
↑  חדשות כיפה, ‏שמות עבריים חדשים: אמילי עמרוסי תכהן בוועדת השמות הממשלתית,  באתר כיפה, 7 בנובמבר 2021
↑  אמילי עמרוסי מגיבה לשמועות: "זה לא נכון", באתר "סרוגים", 4 בנובמבר 2024
↑  דוד ורטהיים‏, "הכריחו אותי להתנצל": אמילי עמרוסי הושעתה מתאגיד השידור, באתר וואלה, 31 ביולי 2024
↑  יפעת הללי אברהם, ‏"פרידה כזאת היא סיפור פנים-משפחתי שנמשך לאורך כמה שנים", באתר ‏מאקו‏, 22 בפברואר 2017
↑  נתנאל לייפר, ‏אמילי עמרוסי עוברת לירושלים אבל "נשארת מתנחלת",  באתר כיפה, 21 באפריל, 2018
↑  עדו בן פורת, גנבים פרצו לבית של אמילי עמרוסי: "פירקו הכל, שברו קירות, רוקנו את ארונות הילדים", באתר ערוץ 7, 12 בדצמבר 2022
| --- | --- |
בקרת זהויות :  NLI: 987007313280205171  BnF: cb16143715p (data)  GND: 110831080X  ISNI: 0000 0000 7145 0069  LCCN: no2009121124  VIAF: 96821842   WorldCat (עם VIAF): 96821842
ג'יידין שו

ג'יידין ריס שו (באנגלית: Jaedyn Reese Shaw; נולדה ב-20 באוקטובר 2004), היא כדורגלנית מקצוענית אמריקאית המשחקת כחלוצה בקבוצת סן דייגו וֶיְיב (אנ') מהליגה הלאומית לכדורגל נשים בארצות הברית (NWSL) ובנבחרת ארצות הברית בכדורגל נשים.
שו ייצגה את ארצות הברית בנבחרות: עד גיל 15(אנ'), עד גיל 17(אנ'), עד גיל 19(אנ') ועד גיל 20(אנ'), וזכתה בתואר שחקנית השנה הצעירה בכדורגל האמריקאי(אנ') בשנת 2022.
קריירה במועדונים > קריירה מוקדמת

בגיל 15 (2019-20) הוזמנה שו להתאמן בקבוצת הנוער של המועדון הצרפתי בליגת העל הצרפתית, פאריס סן ז'רמן. לאחר מכן היא שיחקה עבור דאלאס פ.ק. ו-Solar Soccer Club. בשנת 2022, שו דורגה כפוטנציאל השני בדירוג העליון עבור כיתות התיכון של 2023 על ידי Top Drawer Soccer.
באביב 2022, היא הצטרפה לקבוצת וושינגטון ספיריט(אנ') לקְדַם העונה, ונבחרה לסגל הקדם-עונה הראשוני של המועדון.
קריירה במועדונים > סן דייגו וייב

ביולי 2022 חתמה שו במועדון סן דייגו וייב לאחר שהורשתה לשחק בליגה הלאומית לכדורגל נשים בארצות הברית באמצעות תהליך שאיפשר תיקון של מגבלות הגיל של הליגה.
שבועיים לאחר החתימה במועדון, ב-30 ביולי, פתחה שואו במשחק של הווייב נגד שיקגו רד סטארס (אנ'). היא הפכה לשחקנית השנייה הצעירה ביותר שהתחרה בליגה בגיל 17 ושמונה חודשים. לאחר שכבשה את שער הניצחון עבור קבוצתה בדקה ה-27, היא הפכה לשחקנית הליגה הצעירה ביותר שכבשה בהופעת הבכורה שלה. שו המשיכה להבקיע שערים נגד וושינגטון ספיריט ואנג'ל סיטי(אנ') בספטמבר, והביאה את מאזנה לשלושה שערים בשלושה משחקים. היא הפכה לשחקנית השנייה בהיסטוריה של הליגה שכובשת בכל אחת משְלוש ההופעות הראשונות שלה בליגה. שו סיימה את העונה הראשונה שלה עם 3 שערים ב-7 משחקים.
באוגוסט 2023 חתמה שו על חוזה רב שנתי עם הווייב עד עונת 2026. במהלך עונת 2023 הבקיעה שו הכי הרבה שערים כנערה בתולדות ה-NWSL, ועזרה ל-Wave לזכות במגן ה-NWSL(אנ') הראשון שלה.
היא זכתה בתואר שחקנית השנה הצעירה בכדורגל האמריקאי בשנת 2022
קריירה בינלאומית

שו הייתה חלק מנבחרת U-15 באליפות CONCACAF(אנ') לנערות עד גיל 15 בשנת 2018. היא מילאה תפקיד מפתח בעזרה לקבוצה לזכות בתואר, ובזכייה שלה בפרס כדור הזהב, כשחקנית הטובה ביותר בטורניר. היא הבקיעה שני שערים בגמר הטורניר, והובילה את הנבחרת לניצחון 3–0 על מקסיקו.
בתחילת 2020 הפכה שו לפותחת של ה-U-20, שם היא הבקיעה שני שערים בשלושה משחקים, כדי לעזור לנבחרת לזכות בגביע הסוּד (Sud)(אנ') לנשים באובאן(אנ'), צרפת. לאחר מכן נבחרה שו לסגל U-20 של ארצות הברית לגביע העולם לנשים 2022(אנ'). היא הייתה אחת משתי שחקניות ליגת NWSL, ששיחקו בנבחרת זו בגביע העולם.
שו קיבלה את הזימון הראשון שלה לנבחרת הבוגרת בספטמבר 2023 וערכה את הופעת הבכורה שלה חודש לאחר מכן ב-26 באוקטובר 2023, במשחק ידידות מול קולומביה בסנדי, יוטה(אנ'). כמה ימים לאחר מכן, ב-29 באוקטובר 2023, היא הבקיעה את השער הראשון שלה במדי הנבחרת הלאומית, בסן דייגו, קליפורניה, וזאת במשחק ידידות נוסף מול קולומביה שהסתיים בניצחון 3–0. חודש לאחר מכן, היא כבשה את שערה השני בעיר הולדתה פריסקו, טקסס ב-5 בדצמבר 2023, בניצחון 2–1 על סין.
שו זומנה לסגל של 23 שחקניות עבור גביע ה-CONCACAF W Gold Cup(אנ'). במהלך הטורניר שיחקה שו בכל ששת המשחקים, והבקיעה ארבעה שערים, והפכה לשחקנית הראשונה בהיסטוריה של נבחרת הנשים הבוגרת - USWNT, שכובשת בארבע ההתחלות הראשונות שלה עבור הקבוצה. הביצועים שלה זיכו אותה בכדור הזהב, שניתן לשחקן הטוב ביותר בטורניר, כאשר הנבחרת ניצחה את ברזיל 1–0 בגמר, והניפה את גביע הזהב הראשון בסן דייגו ב-10 במרץ 2023. היא נבחרה לנבחרת העונה לשנת 2023.
ב-26 במרץ 2024 זומנה שו לגביע SheBelieves, וכבשה את השער הראשון, שער שוויון בניצחון 2–1 בקאמבק מול יפן ב-6 באפריל 2024, והרחיבה את השיא שלה והפכה לשחקנית הראשונה שכבשה ב-2024 ובחמש ההתחלות הראשונות שלה. שו גם פתחה במשחק הגמר נגד קנדה, בניצחון הנבחרת לאחר דו-קרב פנדלים, ולזכייה בתואר השביעי בגביע SheBelieves.
פרסים ותארים > סן דייגו וייב

NWSL Shield: 2023 (מגן הליגה הלאומית - קבוצתי)
גביע האתגר של הליגה(אנ') (קבוצתי)
פרסים ותארים > נבחרות ארצות הברית השונות שבהן שיחקה

CONCACAF Girls' Under-15 Championship: 2018
Under-20 Sud Ladies Cup: 2022
(עם הנבחרת הבוגרת) CONCACAF W Gold Cup: 2024
(עם הנבחרת הבוגרת) SheBelieves Cup: 2024
פרסים ותארים > אישיים

CONCACAF Girls' Under-15 Championship Golden Ball: 2018
Sud Ladies Cup Best XI: 2022
US Soccer Young Female Player of the Year: 2022
NWSL Best XI: 2023
CONCACAF W Gold Cup Golden Ball: 2024
CONCACAF W Gold Cup Best XI: 2024
חיים אישיים

אביה ואימה של שו הם: שחור ווייטנאמית בהתאמה. היא הווייטנאמית-אמריקאית הראשונה שאי פעם ייצגה את נבחרת הנשים הלאומית של ארצות הברית.
ביאורים

↑  מגבלת הגיל לשחקנית בליגה הלאומית האמריקאית היא 18, בעוד שג'יידין הייתה לעת ההיא בת 17. במובן מסוים המקרה שלה מהווה תקדים, הגם שמגבלת הגיל לא השתנתה, מאפשרת שיקולים לגופה של שחקנית. סימוכין במקור האחרון למשפט זה.
↑  מגן NWSL הוא פרס שנתי שניתן לקבוצת ליגת הכדורגל הלאומית לנשים (NWSL) עם שיא העונה הסדירה הטוב ביותר, כפי שנקבע על ידי שיטת הנקודות של NWSL. מגן NWSL מוענק מדי שנה מאז 2013 ומוכר כגביע גדול על ידי הליגה.
↑  CONCACAF היא הקונפדרציה של הכדורגל של צפון, מרכז אמריקה והאיגוד הקריביים, והיא אחת מששת היבשות של פיפ"א. סימוכין ראו כאן.
שני (צבע)

צמר צבוע בשני
שָׁנִי הוא צבען אדום, ששימש בעולם העתיק לצביעת בדים.
השימוש בצבע

בכמה ממצוות התורה נדרשת תולעת השני: ביריעות המשכן, בבגדי כהונה, במצוות טהרת המצורע ובהכנת אפר פרה אדומה. כמו כן במהלך עבודת יום הכיפורים בבית המקדש נקשרה לשון של זהורית בראש השעיר המשתלח, והיא רצועת צמר צבועה בשני, שהייתה מלבינה בדרך נס כסימן לכפרת החטאים.
כמו התכלת והארגמן (ואף יותר מהם) היה השָׁנִי אחד הצבעים הנפוצים לצביעת צמר. בספר בראשית, בלידת תמר אשת יהודה תאומים, הבן שהוציא את ידו ונקשר עליה חוט שני נקרא זרח כזריחת צבע השני. כאשר יהושע בן נון שלח מרגלים לתור את יריחו, רחב נדרשה על ידי המרגלים לקשור את "תקוות חוט השני" בחלון כסימן היכר, למען ידעו לזהות את ביתה ולמנוע פגיעה בה ובמשפחתה בעת כיבוש העיר.
הצבע וזיהויו > אטימולוגיה

השמות במקרא "תולעת שָנִי", או "תולע" או "שְנִי תולעת", הפכו לשמות נרדפים לצבע עצמו. אך שני תולעת הכוונה לצמר הצבוע באדום מסוג 'תולע' (וצמר הצבוע אדום נקרא ארגמן). דעת האבן עזרא היא שהכוונה לבד המשי, אך שיטתו מוקשית מאוד שכן מפורש בתוספתא שבגדי כהונה היו מצמר ופשתים בלבד.
בנוסף, בספר ישעיה מוזכרות שתי המילים בנפרד במשמעות של גוני הצבע האדום: ”לְכוּ־נָ֛א וְנִוָּכְחָ֖ה יֹאמַ֣ר ה' אִם־יִהְי֨וּ חֲטָאֵיכֶ֤ם כַּשָּׁנִים֙ כַּשֶּׁ֣לֶג יַלְבִּ֔ינוּ אִם־יַאְדִּ֥ימוּ כַתּוֹלָ֖ע כַּצֶּ֥מֶר יִֽהְיֽוּ׃” (פרק א' פסוק י"ח). אם זאת, ניכר מהפסוק שהשני הוא גוון אדום בפני עצמו שהיפוכו הוא שלג, בעוד התולע הוא גוון אדום של צמר שהיפוכו הוא 'צמר' היינו הצמר הגולמי (לבן).
השָׁנִי נקרא גם כרמיל. הפרשנים זיהו את הכרמיל עם המילה הפרסית قِرْمِز (קִרְמִז) – מתולע. גם במקרא נקראו כך לובשי הבגד הצבוע אדום – אַנְשֵׁי חַיִל מְתֻלָּעִים (נחום ב).
בלשון המשנה הצבע נקרא זהורית (לשון של זהורית).
יש הסבורים שמשמעות השם שני מורה על הצורך לצבוע פעם שנייה את הצמר על מנת שיהיה זוהר. וכן ביוונית נקרא 'דיבא פַן', שמשמעו צבוע פעמיים.
הצבע וזיהויו > גוון

זיהוי השני כצבע אדום עולה בבירור מהפסוקים: אם יהי חטאיכם כשנים – כשלג ילבינו, אם יאדימו כתולע – כצמר יהיו. כחוט השני שפתותיך. אמנם לא סביר שהיה זהה לצבע הארגמן, שהרי "תכלת וארגמן ותולעת שני" נמנים תמיד כשלושה צבעים.
יש פרשנים שכתבו שצבעו צבע "אורנג'", במדרש מתואר צבע הארגמן כאדום לעומת תולעת השני שאינו לא אדום ולא ירוק, וכך יש הסבורים שצבע השני נוטה לכתום. הרב יוסף קאפח מזהה את המילה 'כרמז' (כרמיל), המובאת בראשונים, עם צבע 'אדום דהה', שאינו עז. יוספוס פלביוס מתאר את הצבע כגוון האש. מדברי רד"ק נראה שהצבע היה אדום, לעומת הארגמן שהיה אדום שנוטה לסגול.
במחקר שערך זהר עמר הסתבר שבישול כנימות אלון השני מפיק תמיסה אדומה כדם, אולם כאשר הצבען מתקבע בסיבי הצמר מתקבל גוון כתום. בהשריה ממושכת ניתן לקבל גוון כמעט אדום.
הצבע וזיהויו > מקור הצבע

השם 'תולעת שני' מורה כי הצבע הופק ממין שרץ, בדומה לתכלת שהופקה מחילזון.
מפירוש הרמב"ם למשנה נראה שלא נעשה מיצור חי, אלא מגרגירי פרי אדום, כשבחלקיקי הצבען נראים כעין נקודות כמראה תולעים, ולכן נקרא תולע. כעין זה כתב רש"י "תולע: צבע שצובעים בו אדום, גרעינים הם, ויש תולעים בכל אחד ואחד". רבינו בחיי כותב שנעשה מגרגרים שהתולעת בתוכם, ולא מגופה. התפארת ישראל טוען שלא מסתבר שצבעו בגדי כהונה בדבר שאסור באכילה (תולעת – שרץ) אך מביא גם פירוש שנעשה הצבע מביצי תולעים שנמצאים בעלים של עץ הנקרא שְטֶכפַּלמֶה (שטאכלפלמע).
הצבע וזיהויו > מחקרים

פרופ' זהר עמר שערך מחקר היסטורי ומעשי מקיף הוכיח שהיו בעת העתיקה כמה מיני חרקים מהם הפיקו צבע. המקורות הקלאסים והערבים מתייחסים בעיקר לכנימה הארמנית או כנימת האלון האירופית שממנה הפיקו את הצבע, המצויה בעצי אלון באזור אגן הים התיכון כמו דרום צרפת וספרד. אולם עמר איתר בישראל מין אחר של כנימה בשם כרמיל מצוי (Kermes echinatus) הגדל על אלון מצוי בחבל ההררי של ארץ ישראל וממנה הפיק צבע איכותי. למחקר זה הקדיש מונוגרפיה נרחבת.
לקריאה נוספת

זהר עמר,בעקבות תולעת השני הארץ ישראלית,ירושלים, 2007
הערות שוליים

↑  משנה, מסכת יומא, פרק ו', משנה ו'. משנה, מסכת שבת, פרק ט', משנה ג'. תלמוד בבלי, מסכת ראש השנה, דף ל"א, עמוד ב'
↑  רש"י על בראשית, ל"ח, ל'
↑  קטגוריה:יהושע ב יח – ויקיטקסט, באתר he.wikisource.org
↑  רמב"ם פ"ח מכלי המקדש
↑  דברי הימים ב' פ"ב יג
↑  התפארת ישראל בהקדמתו לסדר מועד מביא בשם הרמב"ם פיה"מ פרה פ"ג (ובדבריו לא נמצא)
↑  תפארת ישראל שם
↑  ישעיה א יח
↑  שיר השירים ד
↑  הרב מנחם מנדל כשר ב'תורה שלמה' מילואים לפר' כי תשא הביא כך בשם רד"ק ורד"ל
↑  פסיקתא רבתי פיסקה כ'
↑  ירוק בלשון חז"ל כולל את גוני הצהוב
↑  פירושו לרמב"ם כלאיים פ"ט
↑  דברי הימים ב פ"ב ו', וראה בישעיהו שכתב שארגמן-אדום ותולע-כרמי (כרמז?)
↑  כך סוברים רבים ביניהם הרב יחזקאל לנדא בעל הנודע ביהודה (תניינא או"ח ג) שהוכיח מכך היתר לצביעת תפילין בצבע האסור באכילה
↑  פ"ג מהל' פרה אדומה גרגרים אדומים דומים לגרעיני החרובים והן כמו האוג, ותולעת כמו יתוש יש בכל גרגיר מהן
↑  ישעיהו א יח
↑  פרשת תרומה
↑  בהקדמתו לסדר מועד, 'כללי בגדי קודש'
↑  אך מיישב קצת שייתכן שבצבע שאינו ראוי כלל לאכילה אין בעיה
↑  להרחבה: זהר עמר, בעקבות תולעת השני הארץ-ישראלית, ירושלים, תשס"ז
↑  זהר עמר, גילויה של 'תולעת השני', חידושים בחקר ירושלים 8, 2002, עמ' 133–140
| צבעים וייצוגם במחשב |
| --- | --- | --- |
| גוני אפור | לבן • כסף • אפור • שחור |  |
| צבעי היסוד ב-RGB | אדום • ירוק • כחול |  |
| צבעים שניוניים | ציאן • צהוב • מג'נטה |  |
| צבעים שלישוניים | כתום • תרוג • ירוק אביב • תכלת • סגול • ורוד שושנה |  |
| פיגמנטי צביעה | אוכרה • ספיה • כחול פרוסי • וירידיאן • אולטראמרין |  |
| שונות | אינדיגו • ענבר • חום • זהב • נחושת • ארגמן • ורוד • שני • בורדו • בורגונדי • בז' • חאקי • טורקיז • ערמון • פנטון 448c • קרדינל • כתום בטיחותי • ירוק זית |  |
מגלן שני. המגלן נקרא כך בשל צבעו האדום כשָׁנִי.